**Sărăcuța mama mea...**

*Gabriel Stănciulescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sărăcuța mama mea

“Sărăcuța mama mea”

Era fraza preferată

Când mama-mi povestea

Despre mama ei, plecată.

Timpul s-a topit amnezic,

Mama, a plecat și ea,

Și a venit vremea să zic,

“Sărăcuța mama mea”

Scriu doar fraze fără lege,

Și chiar multe aș avea...

Dar mă tem că n-ar ajunge

La săraca mama mea.

Ți-ai iubit sărmana mamă,

Cum și eu mult te iubesc,

Veșniciei îi dăm seamă

În hazard de dor lumesc.

Vin trăiri să mă răsfețe,

Dintre toate eu aș vrea,

Un minut s-o țin în brațe

Pe săraca mama mea.

Am în minte vorbe multe,

Le-aș spune, dar nu acum,

Cine oare să asculte?

Pozele sunt în album.

Mă limitez la un pas mic,

Eu păstrez iubirea ta,

Și îmi rămâne doar să zic

“Sărăcuța mama mea”.

Autor: Gabriel Stănciulescu